Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum, il-Kummissjoni adottat rapport dwar iċ-Ċertifikat Diġitali tal-COVID tal-UE u l-implimentazzjoni tiegħu madwar l-UE. Ir-rapport juri li ċ-ċertifikat tal-UE kien element kruċjali fir-rispons tal-Ewropa għall-pandemija tal-COVID-19, b'aktar minn 591 miljun ċertifikat iġġenerati. Iċ-ċertifikat, li jkopri t-tilqim, l-ittestjar u l-irkupru mill-COVID-19, jiffaċilita l-ivvjaġġar sikur għaċ-ċittadini, u kien ukoll kruċjali biex jappoġġa l-industrija tat-turiżmu li ntlaqtet b'mod qawwi fl-Ewropa. Iċ-Ċertifikat tal-COVID Diġitali tal-UE huwa suċċess madwar id-dinja: Huwa stabbilixxa standard globali u bħalissa huwa l-unika sistema li diġà qed titħaddem fil-livell internazzjonali. 43 pajjiż minn madwar erba' kontinenti jinsabu fis-sistema, u aktar pajjiżi se jingħaqdu fil-ġimgħat u x-xhur li ġejjin. Kif qalet il-President Ursula von der Leyen fid-diskors tagħha dwar l-Istat tal-Unjoni tal-2021, iċ-Ċertifikat Diġitali tal-COVID tal-UE juri li “Meta naġixxu flimkien, nistgħu naġixxu malajr.” Is-suċċess tas-sistema taċ-Ċertifikat Diġitali tal-COVID tal-UE f'ċifri: Il-membri tal-Kulleġġ qalu hekk: Il-Kummissarju għall-Ġustizzja, Didier Reynders, qal: “Is-sistema taċ-Ċertifikat Diġitali tal-COVID tal-UE għenet biex jittaffew l-effetti ekonomiċi negattivi matul il-pandemija. Hija tat lill-vjaġġaturi l-fiduċja biex jivvjaġġaw b'mod sikur fl-UE u tat spinta lill-ivvjaġġar dan is-sajf. L-Ewropa stabbiliet malajr u b'suċċess standard globali innovattiv u favur il-privatezza, fi żminijiet ta' kriżi, b'ħafna pajjiżi madwar id-dinja interessati li jingħaqdu mas-sistema.” Il-Kummissarju għas-Suq Intern Thierry Breton, kompla żied: “Fi żmien rekord, l-Unjoni Ewropea stabbiliet sistema diġitali, sigura u interoperabbli ta' ċertifikazzjoni tal-COVID. Dan kien xprun ewlieni għall-irkupru tal-ekosistema tat-turiżmu u l-ħafna negozji żgħar u tal-familja tagħha madwar l-Ewropa. Lil hinn minn dan, is-sistema tal-UE qed tiġi adottata minn pajjiżi madwar id-dinja, li juri kif l-Ewropa tista' tistabbilixxi standards globali permezz ta' azzjoni deċiżiva u kkoordinata”, Il-Kummissarju għas-Saħħa, Stella Kyriakides enfasizzat: “Iċ-ċertifikat Diġitali tal-COVID tal-UE huwa simbolu ta' Ewropa miftuħa u sikura. L-introduzzjoni rapida tas-sistema, mhux biss fl-UE iżda internazzjonalment, hija eżempju tal-kooperazzjoni u l-prestazzjoni tal-UE f'ċirkostanzi straordinarji. Hija għodda Ewropea b'saħħitha li ppermettiet li nimxu lejn il-ftuħ mill-ġdid tal-ekonomiji u s-soċjetajiet tagħna u l-eżerċizzju tal-moviment liberu b'mod sikur u kkoordinat.” Il-ħidma tal-Kummissjoni fuq iċ-Ċertifikati tal-COVID Diġitali tal-UE tmexxiet mill-Kummissarju Didier Reynders f'kooperazzjoni mill-qrib mal-Viċi Presidenti Vera Jourová u Margaritis Schinas u l-Kummissarji Thierry Breton, Stella Kyriakides, u Ylva Johansson*. Il-passi li jmiss Il-Kummissjoni se tkompli tissorvelja mill-qrib il-validità taċ-ċertifikati tat-tilqim u tal-irkupru kif ukoll l-użu ta' testijiet ta' antikorpi u dawk rapidi tal-antiġeni għaċ-ċertifikati ta' rkupru, u tikkunsidra mill-ġdid l-għażliet ladarba tirċievi gwida xjentifika ġdida. Il-ħidma teknika biex jittejbu l-funzjonalitajiet tas-sistema taċ-Ċertifikat Diġitali tal-COVID tal-UE se tkompli fi ħdan il-qafas tan-Netwerk tas-Saħħa elettronika . Il-Kummissjoni se: Sal-31 ta' Marzu 2022, il-Kummissjoni se tippreżenta rapport ieħor dwar l-applikazzjoni tar-Regolament. Dan ir-rapport jista' jkun akkumpanjat minn proposta leġiżlattiva biex jiġi estiż il-perjodu ta' applikazzjoni tar-Regolament, filwaqt li titqies l-evoluzzjoni tas-sitwazzjoni epidemjoloġika. Il-Kummissjoni ma teskludix li se tressaq proposta bħal din diġà fi stadju aktar bikri, sabiex tiżgura li l-proċedura leġiżlattiva meħtieġa tkun tista' tiġi konkluża fil-ħin meħtieġ. Informazzjoni ġenerali Fl-14 ta' Ġunju 2021, il-Parlament Ewropew u l-Kunsill adottaw ir-Regolament dwar iċ-Ċertifikat Diġitali tal-COVID tal-UE. Ir-Regolament jirrikjedi li l-Kummissjoni tippreżenta rapport lill-Parlament Ewropew u lill-Kunsill sal-31 ta' Ottubru 2021. Ir-Regolament jistabbilixxi qafas komuni għall-ħruġ, il-verifika u l-aċċettazzjoni ta' ċertifikati interoperabbli tal-COVID-19 għat-tilqim, l-ittestjar jew iċ-ċertifikati ta' rkupru biex jiġi ffaċilitat il-moviment liberu taċ-ċittadini tal-UE u l-membri tal-familja tagħhom matul il-pandemija tal-COVID-19. Huwa akkumpanjat mir-Regolament (UE) 2021/954, li jestendi l-qafas taċ-Ċertifikat Diġitali tal-COVID tal-UE għal ċittadini ta' pajjiżi terzi li jkunu qed joqogħdu jew jirrisjedu legalment fit-territorju ta' Stat Membru u li huma intitolati li jivvjaġġaw lejn Stati Membri oħra skont il-liġi tal-UE. Fil-31 ta' Mejju, il-Kummissjoni pproponiet aġġornament għar-Rakkomandazzjoni tal-Kunsill dwar il-koordinazzjoni tar-restrizzjonijiet fuq il-moviment liberu fl-UE, li ġew stabbiliti b'reazzjoni għall-pandemija tal-COVID-19. Hekk kif is-sitwazzjoni epidemjoloġika qed titjieb u l-kampanji ta' vaċċinazzjoni qed jaċċelleraw madwar l-UE kollha, il-Kummissjoni qed tipproponi li l-Istati Membri gradwalment jillaxkaw il-miżuri tal-ivvjaġġar inkluż, l-aktar importanti, għad-detenturi taċ-Ċertifikat COVID Diġitali tal-UE. Il-Kunsill qabel mar-Rakkomandazzjonijiet aġġornati fl-14 ta' Ġunju. Aktar informazzjoni Rapport dwar qafas għall-ħruġ, il-verifika u l-aċċettazzjoni ta' ċertifikati ta' tilqim, ittestjar u rkupru tal-COVID-19 Anness għar-rapport Sit web dwar iċ-Ċertifikat Diġitali tal-COVID tal-UE *Aġġornata 18/10/2021 fis-13:05